Boer se vermeende moordenaars Woensdag voor vir borg | Netwerk24
Boer se vermeende moordenaars Woensdag voor vir borg
Deur Marietie Louw-Carstens 26 Maart 2020 19:58
René (66) en Alwyn van Zyl (79), wat op sy bed verwurg is. Foto: Verskaf
Die drie vermeende moordenaars van ’n bejaarde boer van Mookgophong in Limpopo sal volgende week Woensdag om borgtog aansoek doen.
Tatenda Lebogang Mongwenya (32), Lyod Madumba (28) en Yaganias Saga (30) het Woensdag vir die tweede keer vlugtig in die landdroshof hier verskyn vir die moord op Alwyn van Zyl (79).
Van Zyl is vroeg Vrydagoggend op sy bed verwurg.
Die drie mans is onwettige immigrante van Zimbabwe en sal in aanhouding bly tot hul hofverskyning Woensdag.
Hulle is enkele ure ná die moord op Van Zyl in hegtenis geneem.
Lede van Heritage Protection Group (HPG) het die polisie gehelp in die uitgebreide soektog na die mans.
Kol. Moatshe Ngoepe, polisiewoordvoerder in Limpopo, sê daar is beslag gelê op ’n pistool, ammunisie en drie sportsakke vol klere wat in die mans se besit was.
Van Zyl se vrou, René (66), se hande en voete is met skoenveters vasgebind. Sy kon haarself later loswikkel en het na plaaswerkers se huise geloop om hulp te ontbied.
’n Roudiens is Woensdag vir Van Zyl op die plaas, Badseloop, buite Mookgophong gehou. Hy het etlike jare gelede ’n deel van die plaas aan die NG Kerk geskenk waar kerkkampe en jeugkampe gehou kan word.
Meer oor: Alwyn Van Zyl | Limpopo | Mookgophong | Borgtogaansoek | Plaasmoord | Hof
Man wil uit Australië by ma uitkom ná moord op pa
Boer (79) van Limpopo in sy bed verwurg